L'Eliana ofereix una formació sobre l'Agenda Urbana Local
05 de setembre de 2022

La jornada, que es durà a terme de manera telemàtica, va dirigida a associacions i ciutadania en general

L'Ajuntament de l'Eliana, seguint amb les activitats destinades al desenvolupament de l'Agenda Urbana Local, ha organitzat una jornada de formació per a dijous que ve 8 de setembre en horari de 18 a 20 hores. La formació, que es realitzarà de manera telemàtica, estarà oberta a la ciutadania i a les associacions del municipi i té com a objectiu donar a conéixer en profunditat el Pla d'Acció Local aprovat pel Ple el passat mes de juliol.

Les persones que estiguen interessades poden inscriure's enviant un correu a participacio@leliana.es o per Whatsapp al 673 324 068.

L'Eliana va ser seleccionada el passat mes de gener pel Ministeri de Transports, Mobilitat i Agenda Urbana per a elaborar un projecte pilot de Pla d'Acció Local, que es desenvoluparà en tres fases. Actualment, el projecte es troba en el penúltim pas per a concloure amb la primera etapa.

L'edil de Participació Ciutadana, Jorge Pérez Comeche, ha animat a la ciutadania a participar en aquesta jornada de formació: “volem donar a conéixer als nostres veïns i veïnes totes les potencialitats que s'obrin per al nostre municipi gràcies al Pla d'Acció Local, així com el funcionament de les eines tecnològiques associades”, ha expressat.